שלמה בניזרי

הרב שלמה בניזרי (נולד ב-7 בפברואר 1961, כ"א בשבט ה'תשכ"א) הוא פוליטיקאי ישראלי, כיהן כחבר הכנסת מטעם מפלגת ש"ס, מהכנסת השלוש עשרה ועד לכנסת השבע עשרה, והיה סגן שר הבריאות, שר הבריאות ושר העבודה והרווחה. חדל מלכהן כחבר הכנסת לאחר שב-2008 הורשע בקבלת שוחד, בהפרת אמונים ובשיבוש הליכי משפט, ונגזרו עליו ארבע שנות מאסר בפועל, מתוכן ריצה שנתיים וחצי. בניזרי נולד בנשר לעליזה ולמימון, הורים לשמונה. בצעירותו למד ביסודי בבית הספר הממ"ד ישורון בשכונת תל חנן בעיר נשר, חטיבת הביניים בכפר הנוער הדתי ליד כפר חסידים, לאחר מכן למד בתיכון מקיף נשר. התגייס לצה"ל והשתתף במלחמת לבנון הראשונה. חזר בתשובה, למד 10 שנים בישיבת אור החיים, בראשות הרב ראובן אלבז, והוסמך לרבנות. בישיבת אור החיים שימש כאחד מרבני הישיבה והמנהל הרוחני (משגיח). הרצה בתנועות לחזרה בתשובה, בפנימיות דתיות ובמסגרות אחרות. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. בשנת 1992 הוצב במקום השישי ברשימת ש"ס והחל לכהן כחבר הכנסת, כנציג של רבו - הרב ראובן אלבז. בכנסת השלוש עשרה היה יושב ראש סיעת ש"ס. בבחירות לכנסת ה-14 הוצב במקום הרביעי ברשימת ש"ס וכיהן כסגן שר הבריאות בממשלת נתניהו, תחת השר יהושע מצא. בכנסת החמש עשרה כיהן כשר הבריאות בממשלה ה-28 שבראשות אהוד ברק וכשר העבודה והרווחה וכחבר הקבינט המדיני-ביטחוני בממשלה ה-29 שבראשות אריאל שרון. בבחירות לכנסת ה-16 הוצב במקום השני ברשימה. ש"ס לא הצטרפה לקואליציה ובניזרי לא מילא בכנסת זו תפקידים ממשלתיים. בפעילותו בכנסת היה בניזרי מהח"כים הבולטים בש"ס. הוא הרבה להתבטא במגוון נושאים, ובפרט בנושאי דת ומדינה. בשנת 2004, בעקבות פרסום של אילה חסון בערוץ הראשון, נחקר בחשד לקבלת שוחד, ובחקירתו ניצל את זכות השתיקה. בתחילת 2006 הוגש נגדו כתב אישום, שבו הואשם כי קיבל שוחד בהיקף כולל של מיליוני שקלים ממשה סלע, ובתמורה לכך השתמש בסמכותו כשר בממשלה כדי להיטיב עם סלע, יזם שעסק, בין היתר, בגיוס עובדים זרים לישראל. הרב אלבז, פטרונו של בניזרי, הואשם כי יזם את השוחד. חרף כתב האישום, החליט הרב עובדיה יוסף לשבץ את בניזרי ברשימה לכנסת, אם כי דחק אותו מהמקום השני למקום השישי. ב-1 באפריל 2008 הרשיע בית המשפט המחוזי בירושלים את בניזרי בעבירות אחדות: קבלת שוחד: "כספים שהועברו, על פי הנטען, מסלע לבניזרי כמתן אסור והוסוו כהלוואה לכיסוי הוצאות שהיו לבניזרי בגין יישובה של תביעת דיבה שהוגשה נגדו; רכישת פינת אוכל ומערכת מיזוג אוויר; ופירעון הלוואה שנטל ממוסד גמ"ח". בתמורה עסק בניזרי במינויים פסולים, "פעל באופן מסודר ושיטתי כדי להיטיב עם סלע בכל הקשור לפרויקט עזריאלי" וכן "בניזרי סייע, לבקשת סלע, בהקצאת עובדים זרים למועצה האזורית מגילות" והורה להעביר לסלע פרוטוקולים חסויים. הפרת אמונים: בניזרי היה נתון במצב של ניגוד עניינים בפרשות אחדות: "מעשיו בפרויקט 'קנית' – מגדלי עזריאלי; המינויים של בן הרוש ועדנה סלע; הקצאת עובדים זרים למגילות; קביעת המפתח להקצאת עובדים; ההוראות לבוכריס בעניין הפרוטוקולים ופרשת המכרז לניוד עובדים". שיבוש מהלכי משפט: "יצירתו של 'מסמך ההשבה' של הכספים אותם העביר סלע לבניזרי; תיאום עדויות בין סלע לבניזרי ביחס לתביעה שהגישה המנקה רוסיצה לבית הדין לעבודה; שלוש פגישות שנערכו בין בניזרי לסלע בהן נדונו נושאים הקשורים לחקירה המשטרתית שהתקיימה אותה עת". קשירת קשר לביצוע פשע יחד עמו הורשע הרב ראובן אלבז בתיווך לשוחד ובקשירת קשר לביצוע פשע. להרשעתם של בניזרי ואלבז תרמו העדות של משה סלע כעד מדינה, ועדותו של יעקב בוכריס, שאותו מינה בניזרי למנכ"ל שירות התעסוקה. חלקים רבים מתוך עדותו של סלע אומתו בראיות נוספות. לאחר הרשעתו אמר בניזרי: "שמונה שנים אני נרדף על לא עוול בכפי", והודיע שלא יתפטר מהכנסת כל זמן שלא נקבע שבעבירותיו יש קלון. ב-27 באפריל 2008 גזר בית המשפט על בניזרי שמונה עשר חודשי מאסר בפועל, בגין העבירות שבהן הורשע, וקבע כי במעשיו דבק הקלון. אי לכך הושעה בניזרי אוטומטית מחברותו בכנסת. על פסק הדין ערערו המדינה ובניזרי. בית המשפט העליון החליט לדחות את ערעורו של בניזרי ולקבל את ערעור המדינה, והחמיר את עונשו של בניזרי, לארבע שנות מאסר בפועל וקנס של 250,000 ש"ח. בפסק דינו כתב השופט אדמונד לוי: צר לי, באמת ובתמים, על בניזרי. צר לי על הרב שהרביץ תורה באחרים, אולם הוא עצמו לא הקפיד למלא אחר האיסור ליטול שוחד. צר לי על השר, שממעמדו הרם ורב ההשפעה התדרדר לתהום כה עמוקה. וצר לי על האדם בניזרי, בעל משפחה, שבהרשעתו וענישתו כרוך סבל רב גם לבני משפחתו שלא חטאו. ברם, מול כל אלה ניצבת התופעה של שחיתות גוברת בחברה הישראלית, תופעה שלא פסחה גם על מוסדות השלטון, והשלמה עמה כמוה כהשלמה עם הסתאבות ואובדן מוחלט של האמון במינהל הציבורי. בקשתו של בניזרי לדיון נוסף בעניינו נדחתה על ידי בית המשפט העליון. באוגוסט 2009 פנה השר אלי ישי לנשיא המדינה, שמעון פרס, בבקשה שיעניק חנינה לבניזרי. הרב עובדיה יוסף תקף בחריפות את שופטיו של בניזרי, ואמר: ”צר לנו מאוד על משפט העוול שנעשה לידידנו רב הפעלים, שעוסק בכל ימיו בלהרביץ תורה ולהאדירה. אוי לנו שיש לנו בית משפט מעוות כזה. אין להם לא דת, לא דין, לא מאמינים בשום דבר”. ב-1 בספטמבר 2009 נכנס בניזרי לבית סוהר מעשיהו לרצות ארבע שנות מאסר. ליווהו מאות מתומכיו וכל חברי הכנסת והשרים של תנועת ש"ס. כעבור שנתיים וחצי, ב-1 במרץ 2012, שוחרר מהכלא, לאחר שמעונשו הופחת שליש בזכות התנהגות טובה (לאחר שהביע חרטה על מעשיו), וניתן לו קיצור נוסף כשחרור מנהלי. עם שחרורו המשיך בניזרי לטעון שהוא חף מפשע, ותקף את מערכת המשפט באומרו: ”לא תודה למערכת המשפט, מהזוטר ביותר שטיפל בתיקי עד הבכיר בעליון, שנהגו בי בחוסר הגינות, בחוסר רגישות, כשלנגד עיניהם לא הייתה מטרה של עשיית צדק, אלא פעולותיהם נבעו מתוך נקמנות, רצון להרע למי שהתבטא לא אחת כנגדם וכנגד ערכים המקודשים בעיניהם אך לא בהכרח בעיניי. מערכת זו תפרה לי תיק”. בפברואר 2018 התראיין עד המדינה משה סלע, ששיחד, על פי הטענות, את בניזרי. הוא הצהיר בין היתר שבניזרי חף מפשע ומתח ביקורת על התנהלות מערכת המשפט, באומרו כי מאז שהמערכת סימנה את בניזרי, מיררו את חייו של סלע במשך 4 שנים רצופות של חקירות, שמוטטו אותו כלכלית וסחטו אותו נפשית עד שנאלץ לכאורה להרשיע אותו. נערכה לסלע בדיקת פוליגרף ביוזמת רדיו ירושלים, שם נשאל אם אולץ לשקר בעדותו שעליה התבסס פסק הדין לבניזרי, והשיב בחיוב. ואכן בפוליגרף יצא דובר אמת. בניזרי הגיב על כך: "כולם שותקים למרות שברור שהורשעתי על ידי עד שקר". לאחר שחרורו מהמאסר בשנת 2013 החל לשדר את התוכנית "חד וחלק" ברדיו קול ברמה. התוכנית עוסקת בנושאים אקטואליים בחברה הישראלית. הוא מבקר בתוכנית רבים מכל המחנות. בניזרי נחשב למרצה מוכר בחברה החרדית. להרצאותיו המיועדות להחזרה בתשובה מגיעים גם חילונים ומסורתיים. לעיתים קרובות הוא תוקף בהרצאותיו את מוסדות המדינה ואת הציונות הדתית. מאז שחרורו מהכלא כתב שלושה ספרים המכונים על ידו קונטרסים, בנושאים: גיוס חרדים לצבא, פרנסת החרדים ואיסור העלייה להר הבית. ספרים אלו הם בנוסף לשניים הקודמים, "סדר הדורות הקצר" העוסק בהיסטוריה יהודית על פי מקורות חז"ל, ו"השמיים מספרים" עוסק בתולדות הלוח העברי, אסטרונומיה, אסטרולוגיה ועוד. במהלך שנת 2016 התארח על בסיס קבוע בתוכנית הלילה של ז'וז'ו אבוטבול ברשת ב'. באוגוסט 2017 מונה בניזרי לעורך השבועון "יום ליום", לאחר שמפלגת ש"ס הודיעה כי אינה קשורה לעיתון והעורך הקודם התפטר. לאחר כ-8 חודשים התפטר מתפקידו כעורך העיתון בגלל חילוקי דעות עם הבעלים. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. בפברואר 2008, בעת דיון במליאת הכנסת על רעידות האדמה, אמר בניזרי: "הייתי מציע שהכנסת תבדוק איך למנוע משכבי זכר, ובכך לחסוך הרבה מאוד ברעידות האדמה". באוגוסט 2009, זמן קצר טרם כניסתו לכלא, תקף את אמצעי התקשורת בישראל, וטען שערכו רצח אופי לאישים שונים (והוא בתוכם), והאשים את אמצעי התקשורת ברדיפת הציבור החרדי. בניזרי מתגורר בירושלים. נשוי ואב לשמונה ילדים. השמים מספרים סדר הדורות הקצר קונטרס "תורתו אומנותו" קונטרס "מלחמת מצווה" קונטרס עובדות או הסתה גרים גרורים בנושא הגיורים בצה"ל ובמדינת ישראל אבלות וטעמיה קונטרס הר קודשי קונטרס 'טבילה באמבטיה' (תגובה הלכתית האוסרת טבילה באמבטיה וג'קוזי, מענה לרב חיים אמסלם שהתיר בתחילת מגפת הקורונה טבילה באמבטיה לנשים). לוח שנה - המאור מדיה וקבצים בנושא שלמה בניזרי בוויקישיתוף שלמה בניזרי, באתר הכנסת שלמה בניזרי, באתר כנסת פתוחה גידי וייץ, כל הכבוד לשר, באתר הארץ, 4 באפריל 2007 אשכול כתבות על פרשת בניזרי, חדשות מחלקה ראשונה (nfc) מיוחד: 12 בעלי התשובה המשפיעים בכל הזמנים, באתר nrg‏, 25 בספטמבר 2007 הרב שלמה בניזרי בריאיון לדודו כהן, ערוץ הדברות עידו אפרתי, שוקי שדה, שיקום אסירים גרסת ש"ס: "כשהחבר בכלא דואגים למשפחה; כשהוא חוזר מסדרים אותו", באתר TheMarker‏, 15 במרץ 2012 יאיר אטינגר, בניזרי לא יחכה שבע שנים, באתר TheMarker‏, 15 במרץ 2012 אלי מנדלבאום, "אתה כבר לא הרב או השר - אתה שלמה בניזרי", באתר ynet, 27 במרץ 2013 דודו כהן, ‏פצע פתוח, באתר ‏מאקו‏, 7 במרץ 2013 יהודה שלזינגר, "עד המדינה זועק 'שיקרתי' ולאף אחד זה לא מדגדג", באתר ישראל היום, 10 במאי 2018 אנשים, ‏השר לשעבר שלמה בניזרי על ש"ס: "הציבור היום לא מחובר לתנועה", באתר ‏מאקו‏, 8 ביולי 2018 שלמה בניזרי, עובדות או הסתה, תוכנית רדיו באתר יוטיוב שלמה בניזרי (1961-), דף שער בספרייה הלאומית החלה הישיבה הראשונה של הקבינט הביטחוני, באתר וואלה, 14 במרץ 2001 רוני זינגר, בניזרי שמר על זכות השתיקה בחקירה בפרשת השוחד, באתר TheMarker‏, 10 ביוני 2004 ע"פ 5083/08 שלמה בניזרי נ' מדינת ישראל, ניתן ב-24 ביוני 2009 ת"פ 2062/06 מדינת ישראל נגד שלמה בניזרי וראובן אלבז אמנון מרנדה, ח"כ בניזרי: שנים נרדפתי, לא אתפטר ללא קלון, באתר ynet, 1 באפריל 2008 נעמה טלמור‏, בניזרי: "יום קשה לי ולמשפחתי", באתר וואלה, 24 ביוני 2009 דנ"פ 5651/09 שלמה בניזרי נ' מדינת ישראל, ניתן ב־26 ביולי 2009 רונן מדזיני, ישי לפרס: כמזרחי - מבקש חנינה מוצדקת לבניזרי, באתר ynet, 9 באוגוסט 2009 רונן מדזיני, הרב עובדיה יוסף: השופטים של בניזרי - כופרים, באתר ynet, 19 באוגוסט 2009 יובל אזולאי וג'קי חורי, השר לשעבר, שלמה בניזרי הגיע לכלא מעשיהו, באתר הארץ, 1 בספטמבר 2009 יוסי זילברמן, סיון רהב-מאיר, פוראת נסאר ומשה נוסבא, ‏620 אסירים זכו לשחרור מוקדם, באתר ‏מאקו‏, 1 במרץ 2012 קובי נחשוני, בניזרי: הכאב שלי גדול יותר משל גלעד שליט, באתר ynet, 1 במרץ 2012 מערכת חדשות הבוקר, ‏העיד במשפט בניזרי וטוען: "עדיף להיכנס לכלא ולא להיות עד מדינה", באתר ‏מאקו‏, 25 בפברואר 2018 יהודה שלזינגר, "עד המדינה זועק 'שיקרתי' ולאף אחד זה לא מדגדג", באתר ישראל היום, 10 במאי 2018 גיא פלג, ‏עד המדינה בפרשת בניזרי: "שיקרתי", באתר ‏מאקו‏, 22 באפריל 2018 שמעון כהן, בניזרי: שופכים כאן דם וכולם שותקים, באתר ערוץ 7, 6 במרץ 2018 בניזרי מונה לעורך הראשי של 'יום ליום', באתר בחדרי חרדים, 13 באוגוסט 2017 פנחס וולף וגידי ויניש‏, בניזרי: "רעידות האדמה - בגלל ההומואים", באתר וואלה, 20 בפברואר 2008 רונן מדזיני, בניזרי: רצח אופי לטופז, הירשזון ו"אמא טליבאן", באתר ynet, 20 באוגוסט 2009 עובדות או הסתה